text: Virksomheder: Godsterminal har ikke en chance
  05 februar 2015 kl. 13.52
  100 millioner kroner. Det er, hvad Esbjerg havn og Transportministeriet har brugt på en ny godsterminal i Esbjerg. Men virksomhederne vil ikke bruge den. De mener, det er en discountløsning.
  Esbjerg er blevet en ny godsterminal rigere. Fire jernbanespor snor sig igennem Esbjerg havn. Meningen var, at terminalen skulle flytte godstransport væk fra lastbilerne og over på jernbanen. Men virksomhederne mener, at løsningen er lavet for dårligt og for billigt. Derfor står den store terminal nu tom.
  Flere transportvirksomheder viste stor interesse for terminalen inden den stod klar, men nu trækker de alle i land. Blue Water har blandt andet sagt til TV SYD, at det ikke er en ordentlig løsning.
  Direktør for Esbjerg havn, Ole Ingrisch er delvis enig i virksomhedernes klager. Han erkender, at modellen er for dårlig, men det var, hvad der var mulighed for på daværende tidspunkt, siger han. Han er dog sikker på, at nogen vil finde godsterminalen brugbar.
  